1Rikuwasaini Nabi Azarya ana’ Odéd ri Rohna Allataala,
2angkanna lao méwai sita Arung Asa, sibawa makkeda, "Eh Arung Asa, silaong sininna pabbanuwana Yéhuda nenniya Bényamin! Engkalingai! Macawé’i PUWANGNGE ri iko rékko macawé’ko ri Aléna. Rékko muwéllauwi panunju’na PUWANGNGE, Nawérékko matu. Iyakiya rékko dé’ mubati-batiwi, dé’to nabati-batiko.
3Maitta senna’ni Israélié dé’ nassompa ri Allataala iya tongengngé, dé’ nappunnai hukkung-hukkung iya harusu’é riturusi, sibawa dé’ nappunnai imang-ngimang iya pagguruéngngi mennang.
4Iyakiya wettunna ri laleng asukkarakengngé, méllau tulungngi mennang ri PUWANGNGE, Allataalana Israélié. Naéllauwi mennang panunju’-Na sibawa mabbéréyangngi.
5Iyaro wettué dé’ naulléi tauwé lao sibawa amang, saba’ ri tungke wanuwa engka ronta battowa.
6Bangsa séddié tenre’i bangsa laingngé, sibawa kota séddié tenre’i kota laingngé, nasaba Allataala papoléngengngi ronta battowa ri yasé’na mennang.
7Iyakiya harusu’ko sabbara sibawa barani. Papoléi wassélé matu usahamu."
8Wettunna naéngkalinga Asa ada-adanna Azarya ana’ Odédro, ménré’ni sumange’na. Napaddésu’ni sininna barahalaé ri wanuwa Yéhuda sibawa Bényamin, sibawa kota-kota iya puraé nacau ri buluna Efraim nainappa napédécéngi mézbana PUWANGNGE iya engkaé ri seddé Bolana PUWANGNGE.
9Maéga tau Efraim, Manasyé sibawa Siméon masséddi silaong Asa, nanaonro ri daéra akkarungenna, nasaba naitai mennang makkedaé PUWANGNGE tulungngi. Nasuroni Asa sininna tauwéro silaong ra’ya’ Yéhuda sibawa Bényamin
10maddeppungeng ri Yérusalém. Namaddeppungenna mennang ri uleng matellué ri laleng taung maseppuloé lima apparéntanna Asa.
11Iyaro essoé makkasuwiyanni mennang lao ri PUWANGNGE 700 saping sibawa 7.000 bimbala, wassélé rappana iya natiwié mennang lisu polé ri ammusurengngé.
12Majjanciwi mennang lao ri PUWANGNGE makkedaé sukkui atinna sibawa nyawana maélo tuwo situru élona PUWANGNGE, Allataalana toriyolona.
13Macowa iyaré’ga malolo, worowané iyaré’ga makkunrai, iya dé’é natuwo situru élona PUWANGNGE pasti rihukkung matéi.
14Nasibawang sadda iya maloppoé mattanroi mennang lao ri PUWANGNGE makkedaé maéloi mennang makkatenningngi iyaro jancié. Nainappa mennang gora-gora sibawa seppung tarompé.
15Marennu sininna ra’ya’na Yéhuda nasaba purani mennang mattanro sibawa sukku atinna. Masennangngi mennang massompa lao ri PUWANGNGE, sibawa maélona PUWANGNGE tarimai mennang. Nabbéréyanni lao ri mennang keadaang amangngé ri daérana.
16Nainappa Arung Asa paléssoi Maakha, nénéna, polé ri tudangenna selaku Indo’na Arungngé saba’ purai mébbu dato’-dato’ barahala iya mabbélampélangngé untu’ Asyéra, déwinna acommokengngé. Naruttungngi Asa sibawa naancuru’i iyaro dato’-dato’é nainappa natunu ri Lompo Kidron.
17Namuni dé’ naancuru manengngi Asa onrong assompang barahalaé ri wanuwaéro, iyakiya tette’i matinulu lao ri PUWANGNGE gangka maténa.
18Sininna ulawengngé sibawa péra’é enrengngé barab-barang laingngé wassélé rappa musué appunnangenna ambo’na sibawa alénato napalénne’i ri Bolana PUWANGNGE untu’ mancaji appunnangenna PUWANGNGE.
19Lettu ri taung matelluppuloé lima apparéntanna Asa dé’ naengka naompo musué paimeng ri wanuwaéro.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn